**Flere små virksomheder bruger delebiler**

**Små og mellemstore virksomheder bruger i stigende grad delebiler. På et år har non-profit delebilordningen LetsGo mere end fordoblet antallet af erhvervsmedlemmer. Især mindre virksomheder i den kreative branche hopper med på delebilsbølgen.**

Det er dyrt for en lille virksomhed at investere i en firmabil. Udgifter til drift, vedligehold og ikke mindst parkering tærer på pengepungen. Det er en af årsagerne til, at flere og flere mindre virksomheder melder sig ind i en delebilordning. LetsGo har i løbet af det seneste år fået 90 nye virksomheder som medlemmer. Det svarer til en stigning på 140 procent siden 2012.

Og her står mindre kreative virksomheder for en stor del af væksten. Fotografer, kontorhoteller, selvstændige arkitekter og tegnestuer melder sig i stigende grad ind i ordningen, fordi det er billigere end at købe en firmabil, og fordi delebilerne passer til deres kørselsbehov.

En af dem er arkitekt Michael Eriksen, som meldte sig ind i ordningen sidste år.

* Jeg havde behov for fleksibiliteten uden at skulle købe egen bil. Delebilen bliver benyttet til at besøge kunder eller byggegrunde. Der er stort set kun fordele ved konceptet, da der holder mange biler rundt omkring i København, og man stort set altid kan finde en, som er ledig, siger han.

**Erhvervsdrivende døjer med dyr parkering**
I Grønne Erhverv, Københavns Kommunes netværk for grønne virksomheder, er projektleder Lotte Kjærgaard begejstret for udviklingen. Både fordi det er med til at reducere trængslen i byerne, men også fordi især parkeringsforhold volder de små virksomheder problemer:

* Delebiler er helt sikkert med til at gøre det nemmere at være en lille virksomhed. Både fordi, man ikke behøver investere i egen bil, men alligevel har en bil til rådighed, når man skal bruge en. Men i høj grad også, fordi delebilordningen stiller gratis p-pladser til rådighed. P-pladser er altid et stort problem for virksomhederne, fordi det er så dyrt. Jeg har virksomheder, som fortæller, at de hver morgen stiller bilen i udkanten af København, tager det offentlige ind på arbejdet, og hvis de skal bruge bilen i løbet af dagen i forbindelse med jobbet, skal de igen med det offentlige for at få fat i den. I den situation er det jo helt genialt med delebiler, siger hun.

Ud over virksomhederne oplever LetsGo også fremgang i antallet af private medlemmer, og den samlede vækst i antallet af medlemmer i 2013 ligger på 40 procent.

**For yderligere oplysninger kontakt:**

**Bjarke Fonnesbech,** *direktør i Delebilfonden LetsGo*, **tlf.: 22 38 80 80**

**FAKTA**

**Antal virksomheder i LetsGo**
2012: 64
2013: 154

**Erhvervsmedlemmer, brugere i alt**
2012: 106
2013: 576

*LetsGo er et delebilkoncept med biler i København, Århus, Greve og Hedensted. LetsGo er etableret med udgangspunkt i Københavns Delebiler og Århus Delebilklub, og udbydes af Delebilfonden, der står for al drift og administration. Vi forventer inden for den kommende tid at udvide med lokalafdelinger i Herning og Odense, og arbejder på at have delebiler i alle større danske byer indenfor et par år. Melder man sig ind i LetsGo har man adgang til alle vores biler.*